বিজয়া সম্মিলনীর অনুষ্ঠান থেকে ২৬-এর প্রস্তুতিতে শান দিল জামালপুর ব্লক তৃণমূল কংগ্রেস

পূর্ব বর্ধমান: আসন্ন ২০২৬ সালের বিধানসভা নির্বাচনের (West Bengal Assembly Election) লক্ষ্যে সংগঠনকে মজবুত করতে উদ্যোগী হল জামালপুর ব্লক তৃণমূল কংগ্রেস (Trinamool Congress) নেতৃত্ব। রবিবার পারাতল ১ ও পারাতল ২ পঞ্চায়েত এলাকায় যথাক্রমে পারাতল স্কুল মাঠ এবং বাহাদুরপুর খেলার মাঠে আয়োজিত হল বিজয়া সম্মেলনী অনুষ্ঠান (District News)।

অনুষ্ঠানে উপস্থিত ছিলেন ব্লক সভাপতি মেহেমুদ খাঁন, বিধায়ক অলক কুমার মাঝি, পঞ্চায়েত সমিতির সভাপতি পূর্ণিমা মালিক, সহ-সভাপতি ভূতনাথ মালিক, যুব সভাপতি উত্তম হাজারী, শ্রমিক সংগঠনের সভাপতি তাবারক আলী মন্ডল, মহিলা নেত্রী কল্পনা সাঁতরা, দুই পঞ্চায়েত প্রধান কামিনী কুমুদ ঘোষ ও মাবিয়া বেগম শেখ, অঞ্চল সভাপতি মৃণাল কান্তি ঘোষ ও আনোয়ার আলী সরকার সহ অন্যান্য নেতৃত্বরা।

সভামঞ্চ থেকে বক্তারা আগত তৃণমূল কর্মীদের বিজয়ার শুভেচ্ছা জানান এবং দলের ভবিষ্যৎ কর্মসূচির দিকনির্দেশ দেন। ব্লক সভাপতি মেহেমুদ খাঁন তাঁর বক্তব্যে বলেন, “দেশের কোনো মুখ্যমন্ত্রী এত সংখ্যক জনকল্যাণমূলক প্রকল্প চালু করতে পারেননি। উত্তরবঙ্গের বন্যা নিয়ে অন্যরা যখন রাজনীতি করছে, তখন মুখ্যমন্ত্রী মমতা বন্দ্যোপাধ্যায় নিজে দুর্গত এলাকায় পৌঁছে মানুষের পাশে দাঁড়িয়েছেন।”

আরও পড়ুন: দুর্গাপুর ডাক্তারি পড়ুয়াকে নির্যাতনের ঘটনার প্রতিবাদে টায়ার জ্বালিয়ে বিক্ষোভ কর্মসূচি

তিনি আরও আহ্বান জানান, “বিজেপি বা সিপিএমের প্রলোভনে কেউ যেন না পড়েন। ভোটের সময় তারা সক্রিয় হয়, কিন্তু মানুষের পাশে থাকে না। আসন্ন নির্বাচনে দল যাকে প্রার্থী করবে, তাঁকেই বিপুল ভোটে জিতিয়ে আনতে হবে।”

বিধায়ক অলক কুমার মাঝি বলেন, “আগামী বিধানসভা ভোটে দলের জয় নিশ্চিত করতে সবাইকে এখন থেকেই সক্রিয় হতে হবে।” অঞ্চলভিত্তিক প্রতিটি বিজয়া সম্মেলনীতে কর্মীদের উচ্ছ্বাস ও উপস্থিতি প্রমাণ করছে জামালপুরে ২০২৬ সালের বিধানসভা নির্বাচনে তৃণমূল কংগ্রেস আত্মবিশ্বাসী ও প্রস্তুত।