সাংসদকে ‘অপদার্থ’ বলে ঘেরাওয়ের নিদান যুব তৃণমূল নেতার, পাল্টা চড়াও বিজেপি

বাঁকুড়া: রাজ্যে বিধানসভা নির্বাচন (West Bengal Assembly Election) যত এগিয়ে আসছে, ততই শাসক–বিরোধী শিবিরে বাড়ছে রাজনৈতিক হুঁশিয়ারি, কটাক্ষ আর পাল্টা কটাক্ষ। এই রাজনৈতিক উত্তাপের আবহে নতুন বিতর্ক তৈরি করলেন তৃণমূল যুব কংগ্রেসের (Tmc) বিষ্ণুপুর সাংগঠনিক জেলা সভাপতি দেবনাথ বাউরী। প্রকাশ্য মঞ্চ থেকে তিনি নাম না করে বিজেপি (Bjp) সাংসদ সৌমিত্র খাঁ-কে ‘অপদার্থ’ বলে দাবি করে যুব কর্মীদের নির্দেশ দেন, সাংসদ এলাকায় এলে তাঁকে ঘেরাও করতে।

গতকাল বড়জোড়ার হাট আশুড়িয়া এলাকায় সংহতি দিবসের প্রচার মিছিল ও পথসভায় দেবনাথ বাউরী বলেন,“আমাদের এলাকায় একজন অপদার্থ সাংসদ আছেন। ২০২৪-এ মানুষের ভোটে জিতে আজ মানুষের খবর রাখেন না, এলাকার উন্নয়ন করেননি। তিনি যখন এই রাস্তা দিয়ে যাবেন, তাঁকে ঘেরাও করে রাখবেন।” এমনই নিদান দেন তিনি। পাশাপাশি কর্মীদের উদ্দেশে যোগ করেন, সাংসদকে প্রশ্ন করতে হবে আবাস যোজনার টাকা, ১০০ দিনের কাজের টাকা এবং রেশনের খাবার নিয়ে।

আরও পড়ুন: মালদায় ২০১৭ র বন্যায় ক্ষতিপূরণের টাকা নয়ছয়, কাঠগড়ায় জেলা প্রশাসন

নিজের বক্তব্যের সমর্থনে তৃণমূলের ওই যুব নেতা পরে বলেন, মানুষের দুরবস্থার মাঝেও সাংসদ এলাকায় আসেন না। তাই তাঁকে ঘেরাও করা ‘স্বাভাবিক’ প্রতিক্রিয়া। ঘটনার পরই পাল্টা সুরে চড়াও হয় বিজেপি। গেরুয়া শিবিরের দাবি, “২০২৬ সালের নির্বাচনে মানুষই চোর–কাটমানিখোর তৃণমূল নেতাদের ঘেরাও করে রাখবে।” বিজেপির মতে, উন্নয়ন ও দুর্নীতি—এই দুই ইস্যুতে তৃণমূল নেতাদের আক্রমণাত্মক বক্তব্য আসলে মানুষের ক্ষোভ থেকে দৃষ্টি ঘোরানোর চেষ্টা। রাজ্য রাজনীতিতে নির্বাচন-পূর্ব উত্তাপ যে দ্রুত বাড়ছে, এই ঘটনা তারই সর্বশেষ প্রমাণ।